CELEX: 32020R0780
Language: ro
Date: 2020-06-12 00:00:00
Title: Regulamentul de punere în aplicare (UE) 2020/780 al Comisiei din 12 iunie 2020 de modificare a Regulamentului (UE) nr. 445/2011 și a Regulamentului de punere în aplicare (UE) 2019/779 în ceea ce privește măsurile de prelungire a valabilității anumitor certificate ale entităților feroviare responsabile cu întreținerea, precum și anumite dispoziții tranzitorii, ca urmare a pandemiei de COVID-19 (Text cu relevanță pentru SEE)

15.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 188/8
               
            
         REGULAMENTUL DE PUNERE ÎN APLICARE (UE) 2020/780 AL COMISIEI
         din 12 iunie 2020
         de modificare a Regulamentului (UE) nr. 445/2011 și a Regulamentului de punere în aplicare (UE) 2019/779 în ceea ce privește măsurile de prelungire a valabilității anumitor certificate ale entităților feroviare responsabile cu întreținerea, precum și anumite dispoziții tranzitorii, ca urmare a pandemiei de COVID-19
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (1), în special articolul 14 alineatul (6),
         întrucât:
         
                     (1)
                  
                  
                     Statele membre au informat Comisia cu privire la dificultățile de reînnoire a anumitor certificate ale entităților feroviare responsabile cu întreținerea („ERI”) din cauza măsurilor luate ca urmare a pandemiei de COVID-19.
                  
               
                     (2)
                  
                  
                     Se poate ca reînnoirea certificatelor ERI sau a certificatelor referitoare la funcțiile de întreținere externalizate pentru vagoane de marfă eliberate în conformitate cu Regulamentul (UE) nr. 445/2011 al Comisiei (2), atunci când valabilitatea lor a expirat sau este pe punctul să expire, să nu fie posibilă, ca urmare a măsurilor care au devenit necesare având în vedere pandemia de COVID-19 și care au fost instituite în unele state membre începând de la 1 martie 2020. În special, este posibil ca organismele de certificare a ERI să nu fie în măsură să desfășoare toate activitățile preliminare necesare pentru reînnoirea în timp util a unei certificări ERI sau a unei certificări referitoare la funcțiile de întreținere externalizate, în conformitate fie cu Regulamentul (UE) nr. 445/2011, fie, începând de la 16 iunie 2020, cu Regulamentul de punere în aplicare (UE) 2019/779 al Comisiei (3).
                  
               
                     (3)
                  
                  
                     Pentru a se asigura continuitatea activității, valabilitatea certificatelor ERI și a certificatelor referitoare la funcțiile de întreținere externalizate care sunt eliberate în conformitate cu Regulamentul (UE) nr. 445/2011 și care expiră între 1 martie 2020 și 31 august 2020 trebuie prelungită cu încă șase luni. Acest lucru nu trebuie să aducă atingere aplicării articolului 7 alineatul (7) din Regulamentul (UE) nr. 445/2011 în cazul în care un organism de certificare constată că o entitate responsabilă cu întreținerea nu mai îndeplinește cerințele pe baza cărora i s-a eliberat certificatul ERI sau certificatul referitor la funcțiile de întreținere externalizate.
                  
               
                     (4)
                  
                  
                     Din cauza pandemiei de COVID-19, este necesar să se acorde mai mult timp pentru punerea în aplicare a cerințelor privind componentele critice pentru siguranță și aplicarea noului regim în cazul altor vehicule decât vagoanele de marfă. Așadar, dispozițiile tranzitorii ale Regulamentului de punere în aplicare (UE) 2019/779 trebuie adaptate.
                  
               
                     (5)
                  
                  
                     Prin urmare, Regulamentul (UE) nr. 445/2011 și Regulamentul de punere în aplicare (UE) 2019/779 trebuie modificate în consecință.
                  
               
                     (6)
                  
                  
                     Este posibil ca, de la 1 martie 2020, valabilitatea anumitor certificate ERI să fi expirat deja. Prin urmare, pentru a se evita orice incertitudine juridică, prelungirea valabilității certificatelor ERI trebuie să se aplice de la 1 martie 2020.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul comitetului menționat la articolul 51 alineatul (1) din Directiva (UE) 2016/797 a Parlamentului European şi a Consiliului (4).
                  
               
                     (8)
                  
                  
                     Pentru a se garanta eficacitatea măsurilor stabilite în prezentul regulament, acesta trebuie să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            La articolul 7 din Regulamentul (UE) nr. 445/2011, alineatul (4) se înlocuiește cu următorul text:
            
                        „(4)
                     
                     
                        Fără a se aduce atingere dispozițiilor de la articolul 15 alineatul (6) din Regulamentul de punere în aplicare (UE) 2019/779 al Comisiei (*1), un certificat ERI este valabil pentru o perioadă de până la cinci ani. Titularul certificatului informează neîntârziat organismul de certificare în legătură cu toate schimbările semnificative ale circumstanțelor existente la momentul emiterii certificatului inițial, pentru a-i permite organismului de certificare să decidă dacă să îl modifice, să îl reînnoiască sau să îl revoce.
                     
                  
         
            Articolul 2
            Regulamentul de punere în aplicare (UE) 2019/779 se modifică după cum urmează:
            
                        1.
                     
                     
                        La articolul 15, alineatul (5) se înlocuiește cu următorul text:
                        
                                    „(5)
                                 
                                 
                                    Toate entitățile responsabile cu întreținerea altor vehicule decât vagoanele de marfă și vehiculele menționate la articolul 15 alineatul (1) din Directiva (UE) 2016/798, care nu fac obiectul alineatelor (2)-(4), trebuie să se conformeze prezentului regulament până la 16 iunie 2022, cel târziu.”
                                 
                              
                  
                        2.
                     
                     
                        La articolul 15, se adaugă următorul alineat (6):
                        
                                    „(6)
                                 
                                 
                                    Fără a se aduce atingere niciunei proceduri pe care organismul de certificare o poate lua în temeiul dispozițiilor articolului 7 alineatul (7) din Regulamentul (UE) nr. 445/2011, valabilitatea certificatelor ERI și a certificatelor referitoare la funcțiile de întreținere externalizate care sunt emise în conformitate cu regulamentul respectiv și care expiră între 1 martie 2020 și 31 august 2020 se prelungește cu încă șase luni.”
                                 
                              
                  
                        3.
                     
                     
                        La articolul 17, al doilea paragraf se înlocuiește cu următorul text:
                        
                                     
                                 
                                 
                                    „Se aplică de la 16 iunie 2020. Cu toate acestea, articolul 4 se aplică de la 16 iunie 2021, iar articolul 15 alineatul (6) se aplică de la 1 martie 2020.”
                                 
                              
                  
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 138, 26.5.2016, p. 102.
         
            (2)  Regulamentul (UE) nr. 445/2011 al Comisiei din 10 mai 2011 privind un sistem de certificare a entităților responsabile cu întreținerea vagoanelor de marfă și de modificare a Regulamentului (CE) nr. 653/2007 (JO L 122, 11.5.2011, p. 22).
         
            (3)  Regulamentul de punere în aplicare (UE) 2019/779 al Comisiei din 16 mai 2019 de stabilire a unor dispoziții detaliate privind un sistem de certificare a entităților responsabile cu întreținerea vehiculelor în temeiul Directivei (UE) 2016/798 a Parlamentului European și a Consiliului și de abrogare a Regulamentului (UE) nr. 445/2011 al Comisiei (JO L 139I, 27.5.2019, p. 360).
         
            (4)  Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (JO L 138, 26.5.2016, p. 44).